15 Ευνομία

Η Ευνομία (λατινικά και διεθνώς: Eunomia) είναι ο αστεροειδής (μικρός πλανήτης) με αύξοντα αριθμό ανακαλύψεως 15. Ανακαλύφθηκε στις 29 Ιουλίου 1851 από τον Ανιμπάλε ντε Γκάσπαρις, που παρατηρούσε από τη Νάπολη της Ιταλίας, και πήρε το όνομα μιας από τις Ώρες, όπως αυτές αναφέρονται από τον Ησίοδο. Η Ευνομία περιφέρεται περί τον Ήλιο σε μέση απόσταση (μεγάλο ημιάξονα της τροχιάς της) 2,643 αστρονομικών μονάδων ή 395,4 εκατομμυρίων χιλιομέτρων. Η απόσταση αυτή κυμαίνεται αρκετά (από 321 ως 469 εκατομ. χλμ.), αφού η εκκεντρότητα της τροχιάς της είναι σημαντική (e = 0,187). Μία περιφορά περί τον Ήλιο συμπληρώνεται σε 1570 ημέρες και 16,5 ώρες. Η κλίση της τροχιάς της Ευνομίας ως προς την εκλειπτική είναι i = 11,74 μοίρες. Η Ευνομία αποτελεί το μεγαλύτερο μέλος της ομώνυμης οικογένειας αστεροειδών («Οικογένεια της Ευνομίας»), στην οποία ανήκει το 5% όλων των αστεροειδών της Κύριας Ζώνης.

Οι διαστάσεις της Ευνομίας είναι 330×245×205 χλμ., που δίνουν μία μέση «διάμετρο» 255 χλμ. και την καθιστούν έναν από τους 12 μεγαλύτερους αστεροειδείς της Κύριας Ζώνης και τον μεγαλύτερο αστεροειδή τύπου S (stony, λιθώδης). Η μάζα της ανέρχεται σε περίπου 32 τετράκις εκατομμύρια τόνους με πυκνότητα που εκτιμάται μεταξύ 3 και 4,5 gr/κυβ.cm. Η βαρύτητα (επιτάχυνση της βαρύτητας) στην επιφάνειά της υπολογίζεται ότι είναι περίπου 120 φορές μικρότερη από αυτή στην επιφάνεια της Γης. Η Ευνομία περιστρέφεται γύρω από τον εαυτό της σε 6 ώρες και 5 λεπτά. Η λευκαύγειά της (0,209) είναι αρκετά μεγάλη για αστεροειδή. Φαίνεται ότι αποτελείται από περιοχές με διαφορετική σύνθεση. Αν και τύπου S, δεν απουσιάζουν μέταλλα όπως ο σίδηρος και το νικέλιο.

Στην επιστημονική φαντασία 
Ένα από τα κρυφά επίπεδα στο βιντεοπαιχνίδι Descent του 1995 είναι μια αποστολή σε ένα κρυφό σταθμό εξόρυξης στον αστεροειδή Ευνομία.

Η Ευνομία αναφέρεται ως ένας απο τους μεγαλύτερους αστεροειδείς στο μυθιστόρημα επιστημονικής φαντασίας του Άρθουρ Κλαρκ, Ραντεβού με τον Ράμα.

Στο μυθιστόρημα επιστημονικής φαντασίας «Space Apprentice» (αγγλικός τίτλος)  των Ρώσων συγγραφέων Αρκάντι και Μπόρις Στρουγκάτσκι, η 15 Ευνομία καταστρέφεται σχεδόν ολοκληρωτικά από φυσικούς και αστροφυσικούς, οι οποίοι δοκιμάζουν πειραματικά μοντέλα κοσμολογίας και της γενικής θεωρίας της σχετικότητας. Ένα επεισόδιο δείχνει τη μελέτη των βαρυτικών κυμάτων εις βάρος ενός κομματιού στο μέγεθος του Έβερεστ του αστεροειδούς 15 Ευνομία.

Η 15 Ευνομία είναι η πηγή έμπνευσης για το μακρόστενο οβάλ σχήμα των διαστημόπλοιων των εξωγήινων στη ταινία Η Άφιξη.

Παραπομπές

Εξωτερικοί σύνδεσμοι 
 Προσομοίωση τροχιάς (Java Applet)

Ευνομια